অমিতাভ বচ্চনের ছেলে হিসেবে তিনি দর্শকদের প্রত্যাশা পূরণ করতে পেরেছেন কি না, তা নিয়ে তর্কের অবকাশ রয়েছে। তবে অভিষেক বচ্চন নিজে মনে করেন, যে স্টারডম তাঁর বাবা অর্জন করেছেন, তা আর অন্য কারও পক্ষে করা সম্ভব নয়। অভিষেকের মতে, বিগ-বি’র মতো স্টারডম পাওয়ার আকাঙ্ক্ষা তাঁর কখনওই ছিল না। অন্য কারও সে চেষ্টা করা উচিত নয়। অভিষেক মনে করেন, অমিতাভ হলেন সূর্যের মতো। তাঁকে আবর্তন করেই সকলের চলা উচিত। নিজের দেড় দশকের কেরিয়ারকে সামগ্রিক ভাবে একটি শিক্ষার প্রক্রিয়া হিসেবেই নিচ্ছেন অভিষেক। আপাতত অভিষেকের হাতে তিনটি ছবি রয়েছে। সামনেই মুক্তি পাচ্ছে ‘অল ইজ ওয়েল’। এ ছাড়া ‘হেরা ফেরি ৩’ এবং ‘হাউসফুল ৩’-তে দেখা যাবে তাঁকে। অর্থাৎ ছোটে বচ্চন আপাতত মন দিয়েছেন কমেডিতে।